CELEX: 22021D2217
Language: mt
Date: 2021-10-07 00:00:00
Title: Deċiżjoni Nru 01/2021 tal-Kumitat tal-Kummerċ stabbilit bil-Ftehim ta’ Sħubija Interim bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra tas-7 ta’ Ottubru 2021 rigward l-adozzjoni tar-Regoli ta’ Proċedura tal-Kumitat tal-Kummerċ u tal-Kumitati Speċjali [2021/2217]

14.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 447/14
               
            
         DEĊIŻJONI NRU 01/2021 TAL-KUMITAT TAL-KUMMERĊ STABBILIT BIL-FTEHIM TA’ SĦUBIJA INTERIM BEJN IL-KOMUNITÀ EWROPEA, MINN NAĦA WAĦDA, U L-ISTATI TAL-PAĊIFIKU, MIN-NAĦA L-OĦRA
         Tas-7 ta’ Ottubru 2021
         rigward l-adozzjoni tar-Regoli ta’ Proċedura tal-Kumitat tal-Kummerċ u tal-Kumitati Speċjali [2021/2217]
         IL-KUMITAT GĦALL-KUMMERĊ,
         Wara li kkunsidra l-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra (1), (minn hawn ’il quddiem imsejjaħ il-“Ftehim”), iffirmat f’Londra fit-30 ta’ Lulju 2009, li jistabbilixxi qafas għal Ftehim ta’ Sħubija Ekonomika, u b’mod partikolari l-Artikolu 68 tiegħu,
         Billi:
         
                     (1)
                  
                  
                     L-Artikolu 68 tal-Ftehim jistabbilixxi Kumitat tal-Kummerċ (minn hawn ’il quddiem imsejjaħ il-“Kumitat tal-Kummerċ bejn l-UE u l-Paċifiku” u jipprevedi li l-Kumitat tal-Kummerċ bejn l-UE u l-Paċifiku għandu jistabbilixxi r-regoli ta’ proċedura tiegħu.
                  
               
                     (2)
                  
                  
                     L-Artikolu 68 jipprevedi wkoll li l-Kumitat tal-Kummerċ bejn l-UE u l-Paċifiku se jiddelega setgħat speċifiċi ta’ implimentazzjoni ta’ teħid ta’ deċiżjonijiet lill-Kumitati Speċjali kif previst fid-dispożizzjonijiet rilevanti tal-Ftehim.
                  
               ADOTTA DIN ID-DEĊIŻJONI:
         
            Artikolu Uniku
            Ir-Regoli ta' Proċedura tal-Kumitat tal-Kummerċ bejn l-UE u l-Paċifiku u tal-Kumitati Speċjali huma stabbiliti kif stipulat fl-Anness.
         
         
            Magħmul fi Brussell, Port Moresby, Suva, Apia u Honiara, is-7 ta’ Ottubru 2021.
            
               Għall-Kumitat tal-Kummerċ bejn l-UE u l-Paċifiku
            
            
               
                  F’isem l-Unjoni
               
               Cristina Miranda GOZALVEZ
            
            
               
                  F’isem l-Istati tal-Paċifiku
               
               Richard YAKAM
               Shaheen ALI
               Peseta NOUMEA SIMI
               Barrett SALATO
            
         
         
            (1)  ĠU L 272, 16.10.2009, p. 2.
      
      
         
            ANNESS
            IR-REGOLI TA' PROĊEDURA TAL-KUMITAT TAL-KUMMERĊ BEJN L-UE U L-PAĊIFIKU
            stabbilit mill-Artikolu 68 tal-Ftehim Interim ta’ Sħubija bejn il-Komunità Ewropea, min-naħa waħda, u l-Istati tal-Paċifiku, min-naħa l-oħra
            
               Artikolu 1
               Ir-Rwol u l-Isem tal-Kumitat tal-Kummerċ bejn l-UE u l-Paċifiku
               
                  1.   Il-Kumitat tal-Kummerċ stabbilit skont l-Artikolu 68 tal-Ftehim Interim ta' Sħubija Ekonomika bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, (minn hawn ’il quddiem imsejjaħ “il-Ftehim”), hu responsabbli għall-kwistjonijiet kollha msemmija fl-Artikolu 68 tal-Ftehim.
               
               
                  2.   Il-Kumitat imsemmi hawn fuq għandu jissemma fid-dokumenti tal-Kumitat, inklużi d-deċiżjonijiet u r-rakkomandazzjonijiet, bħala l-“Kumitat tal-Kummerċ bejn l-UE u l-Paċifiku”.
               
            
            
               Artikolu 2
               Kompożizzjoni u presidenza
               
                  1.   Skont l-Artikolu 68(1) tal-Ftehim, il-Kumitat tal-Kummerċ bejn l-UE u l-Paċifiku huwa magħmul minn rappreżentanti tal-Unjoni Ewropea u tal-Istati tal-Paċifiku.
               
               
                  2.   Ir-rappreżentanza tal-Partijiet għandha normalment tkun f’livell ta’ uffiċjali għolja, jew eċċezzjonalment fil-livell ministerjali kull meta l-Partijiet jaqblu li ċ-ċirkostanzi jeħtieġu hekk.
               
               
                  3.   Il-Kumitat tal-Kummerċ bejn l-UE u l-Paċifiku fil-livell ministerjali għandu jkun kopresedut mill-Membru tal-Kummissjoni Ewropea inkarigat mill-kummerċ u minn rappreżentant ta’ wieħed mill-Istati tal-Paċifiku f’livell ministerjali, jew minn dawk iddeżinjati rispettivi tagħhom. L-Istati tal-Paċifiku għandhom jeżerċitaw din il-funzjoni billi jalternaw skont l-ordni alfabetiku kull 12-il xahar. L-ewwel rotazzjoni għandha tibda fid-data tal-adozzjoni tar-regoli ta’ proċedura tal-Kumitat tal-Kummerċ bejn l-UE u l-Paċifiku u tintemm fil-31 ta’ Diċembru tas-sena ta’ wara.
               
               
                  4.   Il-Kumitat tal-Kummerċ bejn l-UE u l-Paċifiku fil-livell ta’ uffiċjali għolja għandu jkun kopresedut minn uffiċjal għoli tal-Kummissjoni Ewropea li jirrappreżenta l-Unjoni Ewropea u minn uffiċjal għoli tal-Istat tal-Paċifiku li jirrappreżenta lill-Istati tal-Paċifiku. L-Istati tal-Paċifiku għandhom jeżerċitaw din il-funzjoni billi jalternaw skont l-ordni alfabetiku kull 12-il xahar. L-ewwel rotazzjoni għandha tibda fid-data tal-adozzjoni tar-regoli ta’ proċedura tal-Kumitat tal-Kummerċ bejn l-UE u l-Paċifiku u tintemm fil-31 ta’ Diċembru tas-sena ta’ wara.
               
               
                  5.   Il-kopresidenti ta’ kull Parti għandu jkollhom is-setgħat meħtieġa biex jirrappreżentaw lill-Unjoni Ewropea jew lill-Istati tal-Paċifiku, rispettivament.
               
               
                  6.   Kull Parti għandha tinnotifika lill-Parti l-oħra dwar l-isem, il-pożizzjoni u d-dettalji ta’ kuntatt tal-uffiċjal għoli li huwa inkarigat biex jikkopresiedi l-Kumitat tal-Kummerċ bejn l-UE u l-Paċifiku għal dik il-Parti. Dan l-uffiċjal għoli jitqies li jkollu l-awtorizzazzjoni li jirrappreżenta l-Parti sad-data li l-Parti tkun innotifikat lill-Parti l-oħra bħala kopresident ġdid.
               
            
            
               Artikolu 3
               Segretarjat
               
                  1.   Uffiċjal tal-Kummissjoni Ewropea u tal-Istati tal-Paċifiku għandu jaġixxi flimkien bħala Segretarju tal-Kumitat tal-Kummerċ bejn l-UE u l-Paċifiku. L-Istati tal-Paċifiku għandhom jeżerċitaw din il-funzjoni billi jalternaw skont l-ordni alfabetiku kull 12-il xahar. L-ewwel rotazzjoni għandha tibda fid-data tal-adozzjoni tar-regoli ta’ proċedura tal-Kumitat tal-Kummerċ bejn l-UE u l-Paċifiku u tintemm fil-31 ta’ Diċembru tas-sena ta’ wara.
               
               
                  2.   Kull Parti għandha tinnotifika lill-Parti l-oħra dwar l-isem, il-pożizzjoni u d-dettalji ta’ kuntatt tal-uffiċjal li huwa s-Segretarju tal-Kumitat tal-Kummerċ bejn l-UE u l-Paċifiku għal dik il-Parti. Dan l-uffiċjal hu preżunt li jibqa’ jaġixxi bħala Segretarju tal-Parti sad-data li fiha l-Parti tavża lill-Parti l-oħra b’Segretarju ġdid.
               
            
            
               Artikolu 4
               Laqgħat
               
                  1.   Il-Kumitat tal-Kummerċ bejn l-UE u l-Paċifiku għandu jiltaqa’ darba fis-sena, sakemm il-kopresidenti ma jiddeċidux mod ieħor, jew f’każijiet urġenti b’talba ta’ waħda mill-Partijiet.
               
               
                  2.   Il-laqgħat għandhom isiru f’data u f’ħin miftiehma alternattivament fi Brussell u f’waħda mill-ibliet kapitali tal-Istati tal-Paċifiku fuq bażi ta’ rotazzjoni, sakemm ma jkunx miftiehem mod ieħor mill-kopresidenti.
               
               
                  3.   Il-laqgħat għandhom jissejħu mill-kopresident li jippresjedi tal-Parti li tkun qed tospita l-laqgħa.
               
               
                  4.   Laqgħa tista’ ssir personalment, b’vidjokonferenza jew b’telekonferenza.
               
               
                  5.   Il-pajjiżi li esprimew uffiċjalment l-intenzjoni tagħhom li jaderixxu mal-Ftehim jistgħu jipparteċipaw fil-laqgħat bħala osservaturi jekk il-Partijiet jaqblu.
               
            
            
               Artikolu 5
               Delegazzjonijiet
               Tletin jum qabel il-laqgħa, is-Segretarju tal-Kumitat tal-Kummerċ bejn l-UE u l-Paċifiku għal kull Parti għandu jinforma lis-Segretarju tal-Parti l-oħra dwar il-kompożizzjoni maħsuba tad-delegazzjonijiet tal-Unjoni Ewropea u tal-Istati tal-Paċifiku rispettivament, billi jelenka l-isem u l-funzjoni ta’ kull membru tad-delegazzjoni.
            
            
               Artikolu 6
               Dokumenti
               Meta d-deliberazzjonijiet tal-Kumitat tal-Kummerċ bejn l-UE l-Paċifiku jkunu bbażati fuq dokumenti bil-miktub ta’ appoġġ, dawn id-dokumenti għandhom jiġu nnumerati u ċċirkolati mis-Segretarju bħala dokumenti tal-Kumitat tal-Kummerċ bejn l-UE u l-Paċifiku.
            
            
               Artikolu 7
               Korrispondenza
               
                  1.   Kull korrispondenza indirizzata lill-Kumitat tal-Kummerċ bejn l-UE u l-Paċifiku għandha tintbagħat lis-Segretarju.
               
               
                  2.   Il-korrispondenza mill-Kumitat tal-Kummerċ bejn l-UE u l-Paċifiku għandha titqassam lill-Partijiet mis-Segretarju.
               
            
            
               Artikolu 8
               Aġenda tal-laqgħat
               
                  1.   Is-Segretarju tal-Kumitat tal-Kummerċ bejn l-UE u l-Paċifiku għandu jfassal, fi żmien raġonevoli qabel laqgħa, iżda fi kwalunkwe każ mhux inqas minn 60 jum qabel il-laqgħa, aġenda proviżorja għal kull laqgħa abbażi ta’ proposta magħmula mill-Parti li tkun qed tospita l-laqgħa bi skadenza ta’ mill-inqas 14-il jum kalendarju għal kull waħda mill-Partijiet l-oħra biex tipprovdi kummenti.
               
               
                  2.   L-aġenda għandha tiġi adottata mill-Kumitat tal-Kummerċ bejn l-UE u l-Paċifiku fil-bidu ta' kull laqgħa. Il-punti li ma jidhrux fuq l-aġenda proviżorja jistgħu jitqiegħdu fuq l-aġenda b’kunsens.
               
            
            
               Artikolu 9
               Stedina ta’ esperti
               Il-kopresidenti tal-Kumitat tal-Kummerċ bejn l-UE u l-Paċifiku jistgħu, bi ftehim reċiproku, jistiednu esperti (jiġifieri uffiċjali mhux governattivi) biex jattendu l-laqgħat tal-Kumitat tal-Kummerċ bejn l-UE u l-Paċifiku biex jipprovdu informazzjoni dwar suġġetti speċifiċi u biss għall-partijiet tal-laqgħa fejn jiġu diskussi suġġetti speċifiċi bħal dawn.
            
            
               Artikolu 10
               Minuti
               
                  1.   L-abbozz tal-minuti ta’ kull laqgħa għandu jitfassal mis-Segretarju tal-Parti li tkun qed tospita l-laqgħa, fi żmien 30 jum kalendarju minn tmiem il-laqgħa, sakemm ma jkunx deċiż mod ieħor mill-kopresidenti. L-abbozz tal-minuti għandu jintbagħat għall-kummenti lis-Segretarju tal-Parti l-oħra.
               
               
                  2.   Meta dawn ir-Regoli ta’ Proċedura japplikaw għal-laqgħa tas-sottokumitati, il-minuti tal-laqgħa tas-sottokumitat għandhom ikunu disponibbli għal kwalunkwe laqgħa sussegwenti tal-Kumitat tal-Kummerċ.
               
               
                  3.   Bħala regola ġenerali, il-minuti għandhom jiġbru fil-qosor kull punt fl-aġenda, u fejn japplika jispeċifikaw:
                  
                              (a)
                           
                           
                              id-dokumenti kollha ppreżentati lill-Kumitat tal-Kummerċ bejn l-UE u l-Paċifiku;
                           
                        
                              (b)
                           
                           
                              kull dikjarazzjoni li membru tad-delegazzjonijiet parteċipanti fil-laqgħa tal-Kumitat tal-Kummerċ bejn l-UE u l-Paċifiku jkun talab li tiddaħħal fil-minuti; kif ukoll
                           
                        
                              (c)
                           
                           
                              id-deċiżjonijiet meħuda, ir-rakkomandazzjonijiet magħmula, id-dikjarazzjonijiet miftehma u l-konklużjonijiet adottati dwar punti speċifiċi.
                           
                        
               
                  4.   Il-minuti għandhom jinkludu lista tad-deċiżjonijiet kollha tal-Kumitat tal-Kummerċ bejn l-UE u l-Paċifiku meħuda bi proċedura bil-miktub skont l-Artikolu 11(2) mill-aħħar laqgħa tal-Kumitat.
               
               
                  5.   Anness għall-minuti għandu jinkludi wkoll lista tal-parteċipanti għal-laqgħa tal-Kumitat tal-Kummerċ bejn l-UE u l-Paċifiku.
               
               
                  6.   Is-Segretarju għandu jaġġusta l-abbozz tal-minuti fuq il-bażi tal-kummenti riċevuti u l-abbozz tal-minuti, kif rivedut, għandu jiġi approvat mill-Partijiet fi żmien 60 jum mid-data tal-laqgħa, jew minn xi data oħra miftiehma mill-kopresidenti. Ladarba approvati, żewġ kopji oriġinali tal-minuti għandhom jiġu ffirmati mis-Segretarju u l-Unjoni Ewropea u l-Istati tal-Paċifiku għandhom jirċievu kopja oriġinali tal-minuti.
               
               
                  7.   Is-Segretarju tal-Kumitat tal-Kummerċ bejn l-UE u l-Paċifiku għandu wkoll iħejji konklużjonijiet u komunikati konġunti li għandhom jiġu approvati mill-Partijiet fi tmiem il-laqgħa.
               
            
            
               Artikolu 11
               Deċiżjonijiet u rakkomandazzjonijiet
               
                  1.   Il-Kumitat tal-Kummerċ bejn l-UE u l-Paċifiku jista’ jadotta deċiżjonijiet u rakkomandazzjonijiet fir-rigward tal-kwistjonijiet kollha fejn il-Ftehim jipprovdi hekk. Il-Kumitat tal-Kummerċ bejn l-UE u l-Paċifiku għandu jadotta deċiżjonijiet u rakkomandazzjonijiet b'kunsens.
               
               
                  2.   Fil-perjodu ta' bejn il-laqgħat, il-Kumitat tal-Kummerċ bejn l-UE u l-Paċifiku jista' jadotta deċiżjonijiet jew rakkomandazzjonijiet bi proċedura bil-miktub jekk il-Kopresidenti jaqblu li jsir hekk. Għal dan il-għan, it-test tad-deċiżjoni jew rakkomandazzjoni proposta għandu jiġi ppreżentat bil-miktub minn wieħed mill-kopresidenti lill-kopresident l-ieħor. Dan tal-aħħar għandu jkollu xahrejn, jew xi perjodu itwal ta’ żmien determinat fil-proposta tal-kopresident, biex jesprimi l-qbil tiegħu dwar id-deċiżjoni jew ir-rakkomandazzjoni proposta. Jekk il-Parti l-oħra ma tesprimix il-qbil tagħha, id-deċiżjoni jew ir-rakkomandazzjoni proposta għandha tiġi diskussa u tista’ tiġi adottata fil-laqgħa li jmiss tal-Kumitat. L-abbozzi ta’ deċiżjonijiet jew rakkomandazzjonijiet għandhom jitqiesu bħala adottati ladarba l-Parti l-oħra tesprimi l-qbil tagħha u għandha tiġi rreġistrata fil-minuti tal-laqgħa li jmiss tal-Kumitat skont l-Artikolu 10(4).
               
               
                  3.   Meta l-Kumitat tal-Kummerċ bejn l-UE u l-Paċifiku jkollu s-setgħa li jadotta deċiżjonijiet jew rakkomandazzjonijiet skont il-Ftehim, dawn l-atti jingħatalhom it-titolu ta' “Deċiżjoni” jew “Rakkomandazzjoni” rispettivament. Is-Segretarjat tal-Kumitat tal-Kummerċ bejn l-UE u l-Paċifiku se jagħti numru tas-serje progressiv, id-data tal-adozzjoni u deskrizzjoni tas-suġġett għal kull deċiżjoni jew rakkomandazzjoni meħuda. Kull deċiżjoni u rakkomandazzjoni għandha tipprevedi d-data tad-dħul fis-seħħ tagħha.
               
               
                  4.   Id-deċiżjonijiet u r-rakkomandazzjonijiet adottati mill-Kumitat tal-Kummerċ bejn l-UE u l-Paċifiku għandhom jiġu awtentikati mill-kopresidenti.
               
               
                  5.   L-Unjoni Ewropea u l-Istati tal-Paċifiku għandhom jirċievu verżjoni oriġinali u awtentika ta’ kull deċiżjoni u rakkomandazzjoni.
               
            
            
               Artikolu 12
               Trasparenza
               
                  1.   Il-Partijiet jistgħu jaqblu li jiltaqgħu fil-pubbliku.
               
               
                  2.   Kull Parti tista' tiddeċiedi dwar il-pubblikazzjoni tad-deċiżjonijiet u r-rakkomandazzjonijiet tal-Kumitat tal-Kummerċ bejn l-UE u l-Paċifiku fil-pubblikazzjoni uffiċjali rispettiva tagħha.
               
               
                  3.   Id-dokumenti kollha ppreżentati minn Parti jenħtieġ li jitqiesu bħala kunfidenzjali, sakemm dik il-Parti ma tiddeċidix mod ieħor.
               
               
                  4.   L-aġendi proviżorji tal-laqgħat għandhom isiru pubbliċi qabel issir il-laqgħa tal-Kumitat tal-Kummerċ bejn l-UE u l-Paċifiku. Il-konklużjonijiet bi sħab u l-komunikati għandhom isiru pubbliċi wara l-approvazzjoni tagħhom f’konformità mal-Artikolu 10.
               
               
                  5.   Il-pubblikazzjoni tad-dokumenti msemmija fil-paragrafi minn 2 sa 4 għandha ssir f’konformità mar-regoli applikabbli tal-protezzjoni tad-data ta’ kull Parti.
               
            
            
               Artikolu 13
               Lingwi
               
                  1.   Il-lingwa ta’ ħidma tal-Kumitat tal-Kummerċ bejn l-UE u l-Paċifiku hija l-Ingliż.
               
               
                  2.   Il-Kumitat tal-Kummerċ bejn l-UE u l-Paċifiku għandu jadotta deċiżjonijiet jew rakkomandazzjonijiet li jikkonċernaw l-emenda jew l-interpretazzjoni tal-Ftehim fil-lingwi tat-testi awtentiċi tal-Ftehim. Id-deċiżjonijiet jew ir-rakkomandazzjonijiet l-oħrajn kollha tal-Kumitat tal-Kummerċ bejn l-UE u l-Paċifiku, inkluża dik li permezz tagħha jiġu adottati r-regoli ta’ proċedura preżenti, għandhom jiġu adottati fil-lingwa ta’ ħidma msemmija fil-paragrafu 1.
               
               
                  3.   Kull Parti għandha tkun responsabbli għat-traduzzjoni ta’ deċiżjonijiet, rakkomandazzjonijiet u dokumenti oħra fil-lingwi uffiċjali tagħha, jekk meħtieġ skont dan l-Artikolu, u għandha tissodisfa l-infiq assoċjat ma’ tali traduzzjonijiet.
               
            
            
               Artikolu 14
               Spejjeż
               
                  1.   Kull Parti għandha tkopri in-nefqa li tagħmel minħabba l-parteċipazzjoni fil-laqgħat tal-Kumitat tal-Kummerċ bejn l-UE u l-Paċifiku, b’mod partikolari fir-rigward tal-persunal, l-ivvjaġġar u n-nefqa ta' sussistenza kif ukoll fir-rigward tan-nefqa ta' konferenzi bil-video jew bit-telefon, posta u telekomunikazzjoni.
               
               
                  2.   In-nefqa b’rabta mal-organizzazzjoni tal-laqgħat u mar-riproduzzjoni tad-dokumenti għandha tiġġarrab mill-Parti li tkun qiegħda tospita l-laqgħa.
               
               
                  3.   In-nefqa marbuta mal-forniment tas-servizzi tal-interpretazzjoni minn u lejn il-lingwi ta' ħidma matul il-laqgħat tal-Kumitat tal-Kummerċ bejn l-UE u l-Paċifiku titħallas mill-Parti li tkun qed tospita l-laqgħa.
               
            
            
               Artikolu 15
               Kumitati jew korpi speċjali
               
                  1.   Kumitati jew Korpi Speċjali għandhom jiġu stabbiliti u sorveljati f’konformità mal-Artikolu 68(4)(a) tal-Ftehim bil-għan li jittrattaw il-kwistjonijiet kollha delegati lilhom mill-Kumitat tal-Kummerċ bejn l-UE u l-Paċifiku.
               
               
                  2.   Il-Kumitat tal-Kummerċ bejn l-UE u l-Paċifiku għandu jiġi infurmat bil-miktub dwar il-punti ta' kuntatt maħtura mill-Kumitati Speċjali jew korpi oħra stabbiliti bil-Ftehim. Il-korrispondenza, id-dokumenti u l-komunikazzjonijiet rilevanti kollha bejn il-punti ta' kuntatt ta' kull kumitat speċjali rigward l-implimentazzjoni tal-Ftehim għandhom jintbagħtu lis-Segretarjat tal-Kumitat tal-Kummerċ bejn l-UE u l-Paċifiku fl-istess ħin.
               
               
                  3.   Il-Kumitati Speċjali u l-korpi għandhom jirrapportaw lill-Kumitat tal-Kummerċ bejn l-UE u l-Paċifiku dwar ir-riżultati, id-deċiżjonijiet jew ir-rakkomandazzjonijiet u l-konklużjonijiet minn kull waħda mil-laqgħat tagħhom.
               
               
                  4.   Dawn ir-Regoli ta’ Proċedura għandhom japplikaw mutatis mutandis għall-kumitati speċjali u korpi oħra stabbiliti bil-Ftehim, sakemm ma jkunx deċiż mod ieħor minn kull kumitat speċjali jew korp skont id-dispożizzjonijiet tal-Ftehim.
               
            
            
               Artikolu 16
               Emendi għar-Regoli ta’ Proċedura
               Dawn ir-Regoli ta’ Proċedura jistgħu jiġu emendati bil-miktub b’deċiżjoni tal-Kumitat tal-Kummerċ bejn l-UE u l-Paċifiku skont l-Artikolu 11.